Over 150.000 computere i cirka 100 lande er over weekenden blevet inficeret med den ondskabsfulde software 'WannaCry', der skjules i filer vedhæftet tilsyneladende uskyldige mails.

Klikker man på filen, bliver ens filer låst, så man ikke kan tilgå dem. For at få adgang til filerne igen, skal man betale flere hundrede dollars i den digitale valuta 'bitcoins'.

'WannaCry' er et eksempel på det, der kaldes 'ransomware'. Men det er ikke første gang, at danskere skal betale løsepenge for at kunne tilgå deres filer igen.

20.000 disketter med virus

Ransomware spredte sig for første gang i 1989, hvor 'AIDS Trojan'-virussen inficerede computere og låste filer i flere lande.

Smitten spredte sig dog ikke via emails, men gennem 20.000 disketter med etikken ''AIDS Information - Introductory Diskettes'. Disketterne blev sendt til deltagere ved WHO's internationale AIDS-konference, herunder danske repræsentanter.